钦定古今图书集成/明伦汇编/宫闱典/第033卷 > 明帝毛皇后
## 钦定古今图书集成/明伦汇编/宫闱典/第033卷 > 明帝毛皇后

按《魏志后妃传》：“明悼毛皇后，河内人也。黄初中，以选
入东宫。明帝时为平原王，进御有宠，出入与同舆辇。
及即帝位，以为贵嫔。太和元年，立为皇后。后父嘉拜
骑都尉，后弟曾，郎中。初，明帝为王，始纳河内虞氏为
妃。帝即位，虞氏不得立为后，太皇卞太后慰勉焉。虞
氏曰：‘曹氏自好立贱，未有能以义举者也。然后职内
事，君听外政，其道相由而成，苟不能以善始，未有能
令终者也。殆必由此亡国丧祀矣’。”虞氏遂绌还邺宫，
进嘉为奉车都尉，曾骑都尉，宠赐隆渥。顷之，封嘉博
平乡侯，迁光禄大夫，曾驸马都尉。嘉本典虞车工卒，
暴富贵，明帝令朝臣会其家饮宴，其容止举动甚蚩
𫘤，语辄自谓侯身，时人以为笑。后又加嘉位特进，曾
迁散骑侍郎。青龙三年，嘉薨，追赠光禄大夫，改封安
国侯，增邑五百，并前千户，谥曰节侯。四年，追封后母
夏为野王君。帝之幸郭元后也，后爱宠日弛。景初元
年，帝游后园，召才人以上曲宴极乐。元后曰：“宜延皇
后。”帝弗许，乃禁左右使不得宣。后知之，明日帝见后。
后曰：“昨日游宴北园，乐乎？”帝以左右泄之，所杀十馀
人，赐后死。然犹加谥，葬愍陵。迁曾散骑常侍，后徙为
羽林、虎贲中郎将，原武典农。